تعدد الزوجات فيه اهانه و تقليل كبير للمرأة ليه ربنا حلل حاجة كده ؟
ما حصلش يا أفندم.  فين الإهانة والتقليل من المرأة في التعدد؟  بالعكس ، دا هو طول ما لم يعدد ، فهو على البر ، أول ما عدد بقى ملزم شرعًا يعدل بين زوجاته في "كل شيء" إلا محبة القلب! ، لو اشترى لدي يشتري لدي ، ولو عمل حاجة في بيت دي ، يعمل في بيت دي ، ولو بات عند دي عدد كذا يوم ، لازم يبيت عند التانية كذا يوم برضه زيهم بالظبط!  فين الإهانة في العدل دا؟ وفي تشريع التعدد حكمة عظيمة ، بس محتاجة تجرّد وتخلص من حظوظ النفس ، أنا عارف كويس قوي أن دا بيضايقكم وبيخليكم تشتعلوا من الغيرة كستات ، بس دا له حدود وبعد كده بيبقلب بهبل وسذاجة وأنانية مفرطة. مثلًا : قد يكون الرجل محتاجًا - احتياج جنسي أو عاطفي يعني - وامرأته لا تكفيه ، ماذا تخبره الشريعة في هذه الحالة؟ يزني؟ طب يطلق مراته ويخرب بيت واحدة مستورة ولها زوج عشان خاطر يتزوج واحدة تانية؟ ، يعني يا هو شخصيًا يخرب ، يا يخرب بيته بإيده؟  لأ ، عنده حل ، يتزوج أخرى ، والتانية تفضلل معززة مكرمة في بيتها وعند زوجها ، ويبقى فرّغ حاجته وبالتالي علاقتهم نفسها تتحسن وتكون مخلّصة من الكبت. مثلًا : قد تكون المرأة أرملة أو مطلقة ، وعندنا نظام اجتماعي عقيم لا يعيد دمج هؤلاء المطلقات والأرامل فيه مرة أخرى ، فالست يا تموت باحتياجها الجنسي دا ، أو تتجه لطرق محرّمة ، ودا بيحصل في مجتمعنا كتير للأسف!!  طب ما هو لو واحد شاب مش هيقبل الثيّب دي ، تموت يعني وللا نعمل فيها إيه؟  فالشرع فتح طريق للتعدد ، عشان لو واحد متزوج ، يكون قادر على إحصان امراة مسلمة أخرى يعدد.  وبالتالي يقل سعار هذه الشهوة في المجتمع.. مثلًا : قد تكون هناك إمرأة لا تنجب ، وزوجها يرغب في الولد ، نقول له : طلقها واتجوز واحدة تانية؟ ، وللا الشريعة الحكيمة تتيح له أنه يتجوز واحدة أخرى ينجب منها ، وتفضل الأولى معززة مكرمة ، عندها زوج ينفق عليها ويشبع حاجاتها النفسية والعاطفية والجنسية ، وفي نفس الوقت بقيت لها إنسانيتها وما تحسش أنها نصف إنسان ولا أحد يرغب فيها لمجرد أنها لا تنجب! ما تبصيلهاش من ناحيتك إنتي بس وبصي لناس كتير في مجتمعنا دا حالهم ، وبصي لأن الشريعة جاءت عشان تفتح أبواب الحلال وتخليه في أوسع الحدود ، وتغلق أبواب الحرام وتخليه في أضيق الحدود!  فلما الشريعة تيّسر أمر الزواج ، وتخليه متاح بهذه الصورة ، وتجرم الزنا وتخليه محرّم بهذه الصورة ، يبقى دا من رحمة الله بالناس ، وإرشاده إياهم للجنة. والحمد لله الحكيم العليم :)